V sobotu oslávil 24. narodeniny a teší sa, že dostal veľký futbalový darček v podobe postupu na EURO 2024, hoci predčasný. Potešil by ho aj "narodeninový" gól. Róbert Boženík sa ako útočník v reprezentácii trápi, no teší ho, že tím dokáže aj tak vyhrávať.
19 november 2023, 16:45
Slovenskí futbalisti to dokázali, v piatok tretíkrát v ére samostatnosti postúpili na európsky šampionát. Majú pred sebou už len posledný kvalifikačný súboj, keď sa stretnú s Bosnou. Čaká nás bodka za úžasnou kvalifikáciou, počas ktorej futbalisti dokázali priviesť fanúšikov späť tribúny. Slovensko pobláznilo futbalové davy a bolo by nádherné, ak by sa s kvalifikáciou rozlúčilo víťazstvom. Duel má úvodný výkop o 20:45. Sledujte ONLINE prenos zo zápasu aj s audiokomentárom na ŠPORT.sk!
18 november 2023, 20:28
VIDEOHráči ho presvedčili, aby ostal! Z ich slov bol dojatý, Calzona: Jedna z najkrajších vecí mojej kariéry
Postup na EURO 2024 v Nemecku nebol veľkým úspechom len pre hráčov, ktorí sa o to pričinili priamo na ihrisku, ale aj pre ich kormidelníka Francesca Calzonu, ktorého pokyny a systém prenášali priamo na trávnik.
V kvalitnej portugalskej lige mu to zatiaľ padá - v 11 zápasoch už nastrieľal šesť gólov a na dva prihral. V Boaviste Porto je bezkonkurenčne najlepším strelcom vo všetkých súťažiach a stále si drží aj dobrú pozíciu medzi najlepšími strelcami portugalskej ligy.
V reprezentačnom drese je to, žiaľ, odlišný príbeh. Celý tím už dlhší čas trpí absenciou gólového strelca a vidieť to aj na ťahoch trénera Francesca Calzonu, keď raz dával prednosť Róbertovi Polievkovi a inokedy Róbertovi Boženíkovi.
Druhý menovaný sa tešil zatiaľ z piatich presných zásahov v drese s "dvojkrížom" na hrudi, no ten posledný mu padol 9. januára 2021 do siete Slovinska pri remíze 1:1. Odvtedy gólovo mlčí. Z útočníkov sa v kvalifikácii o postup na európsky šampionát v Nemecku nepresadil ani jeden slovenský "hroťák". Aj o tom porozprával Róbert Boženík v nasledujúcich riadkoch.
Postup na ME? Krásny darček!
Je pre vás postup na EURO 2024 aj niečo ako predčasný narodeninový darček?
"Áno, bol to naozaj krásny darček. Už je to aj takým zvykom, že narodeniny oslavujem tu, v reprezentácii, takže som rád a musím povedať, že to bol asi najkrajší možný darček."
Proti Islandu ste boli aj blízko gólu, ale nakoniec z toho bol ofsajd. Napriek tomu išlo o jeden z vašich najlepších výkonov pod trénerom Francescom Calzonom?
"Šiel som do zápasu s tým, aby som v ňom strelil aj nejaký ten gól, pretože je to už aj nejaký čas, odkedy som dal posledný gól a vieme, že od útočníkov sa očakávajú. Ale som rád za to, že tréner Calzona vyžaduje od útočníkov aj iné veci ako góly, hoci by bol určite aj on šťastný, keby sme ich strieľali. Ale keď sa na to pozrieme (celkovo), tak sme vyhrali, hrali výborne a postúpili.
Každý jeden z nás, kto bol na ihrisku, dal do toho všetko. Každý vie, čo má robiť na ihrisku a snažil som sa robiť na sto percent, čo od mňa tréner očakával. To bol môj vklad pre mužstvo."
Čo sa týka postupových osláv, kto bol najväčším aktérom a kto to rozprúdil najviac?
"Myslím si, že sme si to všetci užili, pretože nám aj padol kameň zo srdca za robotu, ktorú sme odvádzali počas zrazov. Nebolo to jednoduché. Vnímali sme, že nám niektoré zápasy nevyšli herne podľa predstáv, ale dôležité bolo, že sme získavali v zápasoch body a že sme víťazili a dostali sme to až do takého štádia, že nám stačila remíza na postup.
Vypálilo to nádherne, s víťazstvom, vo výbornom výkone, pred plným štadiónom a pred našimi rodinami. Bolo to skvelé ukončenie pred domácimi fanúšikmi."
Ako prebiehal tréning po oslavách?
"Mali sme určené, kto má čo robiť. Niektorí chalani, ktorí nastúpili do zápasu, mali regeneračný tréning, niektorí, ktorí hrali menej, si mohli vybrať, či pôjdu na ihrisko, alebo budú mať nejaký silový program.
Po zápase sme to oslávili, ale uvedomovali sme si, čo nás čaká, že cestujeme na zápas a musíme to brať s plnou vážnosťou. Oslavy sme si užili, ale uvedomujeme si, že nás čaká vážny zápas proti náročnému súperovi. Urobíme všetko pre víťaznú rozlúčku s kvalifikáciou."
Proti Bosne a Hercegovine budete hrať aj o body do koeficientu a pozíciu pri žrebe skupín na ME. Kto by mal nastúpiť do zápasu, keďže postup máte už vo vrecku?
"V prvom rade treba povedať, že reprezentujeme svoju krajinu a rodiny a určite pôjdeme do zápasu naplno. Budeme chcieť vyhrať a rozlúčiť sa s touto kvalifikáciou tromi bodmi a dobrým výkonom. Tréner nám na každom zraze prízvukuje, že od nás chce, aby mal každý zápas stúpajúcu tendenciu.
Potrebujeme posúvať našu výkonnosť a hernú stránku vždy vyššie. Myslím si, že sme sa posunuli znovu ďalej, určite by sme chceli nadviazať na výkon zo štvrtka a urobiť ešte niečo navyše."
Ako útočníci sme trochu sebci
Bude sa na zápas proti Bosne a Hercegovine nastupovať lepšie, keď už viete, že máte postup vo vrecku a nemáte na pleciach až taký výrazný tlak ako pred Islandom?
"Ako sa to vezme. Myslím si, že v reprezentácii je tlak prirodzený. Hráme za celé Slovensko, naše rodiny, mená na chrbtoch a celú krajinu. Treba tomu dať patričnú vážnosť, nadviazať na dobrý výkon a posúvať ho ešte vyššie. Čaká nás európsky šampionát a tieto zápasy nám môžu pomôcť urobiť ďalší krok dopredu."
Ale strelený gól by bol krásnym darčekom k narodeninám, súhlasíte?
"O tom sa už ani nemusíme baviť (úsmev). Bolo by to krásne, ale nechcem na seba vytvárať príliš veľký tlak, aby som musel streliť gól alebo nie. Verím, že príde v správnu chvíľu a správny čas. Góly dávajú iní, my vyhrávame, darí sa nám a hráme dobrý futbal.
Osobne som rád, že to ľudia začali vnímať trochu inak a nielen cez optiku gólov a čísel. Poviem aj za Roba Polievku, seba a teda útočníkov, že my by sme tie góly dávali radi, samozrejme, sme trochu špeciálni v tom, že sme trochu sebci, ale chceli by sme tie góly strieľať.
Chceli by sme byť my tí, ktorí tie góly dávajú, ale robíme to, čo od nás tréner vyžaduje a zatiaľ to padá iným chalanom. Vyhrávame a sme úspešní. Vnímam to momentálne tak, to je pre mňa dôležité a som šťastný."